New Zealand-ordenen

New Zealand-ordenen (engelsk: Order of New Zealand) er en newzealandsk orden. Den ble innstiftet 6. februar 1987 av dronning Elisabeth II av New Zealand til belønning for enestående sivile eller militære fortjenester av den newzealandske krone eller New Zealands folk.«The Order of New Zealand»   , Cabinet Office, Honours Secretariat, besøkt 2. januar 2010. Ordenen ble innstiftet for å dekke behovet for en høytrangerende orden, som ikke er forbundet med titler eller adelskap. New Zealand-ordenen rangerer som landets fremste, foran New Zealands fortjenstorden og Dronningens tjenesteorden. Ordenen er begrenset til 20 ordinære medlemmer. Dronningen er ordensherre, mens New Zealands generalguvernør er ordenskansler.

 Inndeling  
New Zealand-ordenen har én klasse. Det er ikke knyttet tittel eller adelskap til ordenen, i motsetning til det som er tilfelle for New Zealands fortjenstorden. Medlemmer av New Zealand-ordenen har rett til å føre bokstavene «ONZ» etter sine navn.

 Insignier 
Ordenstegnet for New Zealand-ordenen består av en oval medaljong i gull og farget emalje. Medaljongen bærer en versjon av New Zealands riksvåpen som motiv, formet som et ukronet ovalt våpenskjold i emalje omgitt av en smal bord i gull. Utenfor våpenskjoldet står en bred bord med et såkalt kōwhaiwhai-mønster, hentet fra maorienes kunst. Mønsteret er i hvitt, svart og rødt, tradisjonelle maorifarger.

Ordenstegnet er opphengt i et okerrødt bånd med hvite striper nær kantene. Rødt er en farge som også går igjen i ordensbåndene for landets to andre ordener. Fargen har åndelig betydning for maoriene og er valgt på bakgrunn av dette.«Design of The New Zealand Orders Insignia» , Cabinet Office, Honours Secretariat, besøkt 1. januar 2010. Menn bærer ordenstegnet i bånd om halsen, kvinner i sløyfe ved skulderen.

Ordensherren har et eget embedstegn. 

Insigniene er designet av Philip O'Shea, dronningens herold for New Zealand.

 Tildeling 
Utnevnelser til New Zealand-ordenen skjer i tre kategorier: Ordinært medlemskap, ekstraordinært medlemskap og æresmedlemskap. Ordinært medlemskap er begrenset til 20 samtidige medlemmer. I tillegg kan ekstraordinære medlemmer utnevnes ved særskilte anledninger av kongelig eller nasjonal betydning. Dette har skjedd ved tre tilfeller: I 1990 i anledning 150-årsjubileet for Waitangitraktaten og dronningens besøk på New Zealand, i 2002 i forbindelse med dronningens 50 år på tronen og i anledning ordenens 20-årsjubileum i 2007.Oversikt over ordenens medlemmer , Cabinet Office, Honours Secretariat, besøkt 2. januar 2010. Ordinære og ekstraordinære medlemmer må være newzealendere eller borgere av land som deler statsoverhode med New Zealand. Borgere av andre land kan utnevnes som æresmedlemmer.

En rekke kjente newzealandske kunstnere, idrettsfolk, akademikere og politikere er medlemmer av ordenen,«ONZ Biographical Notes»  , Cabinet Office, Honours Secretariat, besøkt 2. januar 2010. blant andre operasangeren Kiri Te Kanawa, idrettsmannen Murray Halberg, golfspilleren Bob Charles, samt kardinal og erkebiskop Thomas Stafford Williams. De tidligere statsministrene David Lange, Jim Bolger, Mike Moore og Helen Clark har også blitt utnevnt til New Zealand-ordenen.

 Referanser 

 Litteratur 
  Rafal Heydel-Mankoo: «Order of New Zealand» i Guy Stair Sainty og Rafal Heydel-Mankoo: World Orders of Knighthood and Merit, andre bind, Buckingham: Burke's Peerage, 2006, s. 1416–1419.

 Eksterne lenker 

 The Order of New Zealand
 Bilde av ordensherrens embedstegn, Queen & Commonwealth – Orders, The Royal Collection

Kategori:Newzealandsk samfunn
Kategori:Ordener
Kategori:Utmerkelser etablert i 1987